Broj: 711-I-594-P-73/22-21

Zagreb,11. veljače 2022.g.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković, kao predsjednice Povjerenstva, te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 32. stavka 1. podstavka 3., 4. i 5. Zakona o sprječavanju sukoba interesa („Narodne novine“ broj 143/21, u daljnjem tekstu: ZSSI), **na zahtjev Jasenke Hršak, dopredsjednice Hrvatskog društva za zaštitu ljudskih prava,** za davanjem očitovanja,na 158. sjednici održanoj dana 11. veljače 2022.g. daje sljedeće

**OČITOVANJE**

**Povjerenstvo za odlučivanje o sukobu interesa nije nadležno utvrđivati postojanje sukoba interesa članova radnih tijela koja osnivaju predstavnička tijela jedinica lokalne i područne (regionalne) samouprave, osim ukoliko bi članovi toga tijela bili obveznici primjene ZSSI-a iz članka 3. navedenog Zakona na temelju obnašanja neke dužnost koja se navodi u tome članku.**

Obrazloženje

Zahtjev za mišljenjem podnijela je Jasenke Hršak, dopredsjednica Hrvatskog društva za zaštitu ljudskih prava. U Povjerenstvu zahtjev je zaprimljen 03. veljače 2022.g. pod poslovnim brojem 711-U-2233-P-73/22-01-5, povodom kojeg se vodi predmet broj P-83/22.

U predmetnom zahtjevu podnositeljica moli da je se obavijesti je li Povjerenstvo nadležno utvrđivati mogući sukob interesa članica i članova županijskih radnih tijela kao što su primjerice, Odbor za zdravstvo Gradske skupštine Grada Zagreba. Nadalje navodi da je predsjednica tog odbora Ivana Kekin, a i sve ostale članice i članovi su dužnosnice i dužnosnice političkih stranaka.

Člankom 8. stavcima 3. i 4. ZSSI-a propisano je da su u slučaju dvojbe predstavlja li neko ponašanje povredu odredaba navedenog Zakona, obveznici dužni zatražiti mišljenje Povjerenstva, koje je potom dužno najkasnije u roku od 15 dana od dana primitka zahtjeva obveznika dati obrazloženo mišljenje.

Zahtjev u ovom predmetu podnesen je od strane osobe koja nije obveznik postupanja iz članka 3. ZSSI-a, ali se njegov sadržaj odnosi na tumačenje odredbe ZSSI-a, stoga Povjerenstvo povodom podnesenog zahtjeva daje sljedeće očitovanje.

Člankom 3. ZSSI-a određen je krug obveznika na koje se primjenjuju odredbe toga Zakona. Osim obveznika navedenih u stavku 1. toga članka, sukladno stavku 2. istog članka odredbe ZSSI-a primjenjuju se i na druge obnašatelje dužnosti koje imenuje ili potvrđuje Hrvatski sabor, imenuje Vlada Republike Hrvatske ili Predsjednik Republike Hrvatske.

Člankom 27. Zakona o lokalnoj i područnoj samoupravi („Narodne novine“ broj: 33/01., 60/01., 129/05., 109/07., 125/08., 36/09., 150/11., 144/12., 19/13., 137/15., 123/17., 98/19. i 144/20 u daljnjem tekstu: Zakon o lokalnoj i područnoj samoupravi) propisano je da su općinsko vijeće, gradsko vijeće i županijska skupština predstavnička su tijela građana i tijela lokalne, odnosno područne (regionalne) samouprave koja donose akte u okviru djelokruga jedinice lokalne, odnosno područne (regionalne) samouprave te obavljaju druge poslove u skladu sa zakonom i statutom jedinice lokalne, odnosno područne (regionalne) samouprave.

Člankom 35. Zakona o lokalnoj i područnoj samoupravi određen je djelokrug poslova predstavničkog tijela te isto obavlja sljedeće poslove: donosi statut jedinice lokalne, odnosno područne (regionalne) samouprave, donosi odluke i druge opće akte kojima uređuje pitanja iz samoupravnog djelokruga jedinice lokalne, odnosno područne (regionalne) samouprave, osniva radna tijela, bira i razrješuje članove tih tijela te bira, imenuje i razrješuje i druge osobe određene zakonom, drugim propisom ili statutom, uređuje ustrojstvo i djelokrug upravnih tijela jedinice lokalne, odnosno područne (regionalne) samouprave, osniva javne ustanove i druge pravne osobe za obavljanje gospodarskih, društvenih, komunalnih i drugih djelatnosti od interesa za jedinicu lokalne, odnosno područne (regionalne) samouprave, obavlja i druge poslove koji su zakonom ili drugim propisom stavljeni u djelokrug predstavničkog.

Predstavničko tijelo sukladno članku 38. stavak 1. Zakona o lokalnoj i područnoj samoupravi osniva stalne ili povremene odbore i druga radna tijela u svrhu pripreme odluka iz njegovog djelokruga dok sukladno stavku 2. istog članka sastav, broj članova, djelokrug i način rada tijela iz stavka 1. utvrđuju se poslovnikom ili posebnom odlukom o osnivanju radnog tijela.

Člankom 3. ZSSI-a nije propisano da bi članovi radnih tijela koja osnivaju predstavnička tijela jedinica lokalne i područne (regionalne) samouprave temeljem Zakona o lokalnoj i područnoj samoupravi bili obveznici u smislu odredbi ZSSI-a te ih stoga ne obvezuju njegove odredbe.

Međutim, ukoliko bi članovi toga tijela bili obveznici primjene Zakona iz članka 3. ZSSI-a uslijed činjenice da obnašaju neku dužnost koja se navodi u tome članku, tada je u odnosu na njih Povjerenstvo nadležno odlučivati o sukobu interesa u smislu odredbi ZSSI-a.

Slijedom svega navedenog, Povjerenstvo je dalo očitovanje kao što je navedeno u izreci ovog akta.

PREDSJEDNICA POVJERENSTVA

Nataša Novaković, dipl. iur.

Dostaviti:

1. Podnositeljica zahtjeva, putem e-maila
2. Objava na internetskoj stranici Povjerenstva
3. Pismohrana